b'\n_START_ARTICLE_\nMaria Amelie\n_START_SECTION_\nBakgrunn\n_START_PARAGRAPH_\nMadina Salamova vokste opp med foreldrene sine i hovedstaden til Nord-Ossetia, Vladikavkaz. Faren var en forretningsmann som drev flere fabrikker. If\xc3\xb8lge Salamovas foreldre skal situasjonen ha endret seg for familien etter regimeskiftet i republikken i 1998. Foreldrene flyktet til Moskva, men har oppgitt at de ikke kunne f\xc3\xb8le seg trygge i Russland. Derfor reiste foreldrene med Salamova til Finland i oktober 2000 hvor de fremla sine russiske identifikasjonspapirer og s\xc3\xb8kte om asyl, en s\xc3\xb8knad de fikk avslag p\xc3\xa5 etter 16 m\xc3\xa5neder. _NEWLINE_I oktober 2002 dro familien videre til Norge og s\xc3\xb8kte ogs\xc3\xa5 om asyl der, denne gangen med falske identiteter. De fikk avslag p\xc3\xa5 s\xc3\xb8knaden om asyl i Norge i mars 2003 og var dermed p\xc3\xa5lagt \xc3\xa5 forlate Norge. Den 25. november 2003 ble familien Salamov \xc2\xabregistrert forsvunnet\xc2\xbb fra Bj\xc3\xb8nnes\xc3\xa5sen asylmottak p\xc3\xa5 N\xc3\xb8tter\xc3\xb8y.\n_START_SECTION_\nUlovlig norsk\n_START_PARAGRAPH_\nMens hun bodde papirl\xc3\xb8st i Norge fullf\xc3\xb8rte hun videreg\xc3\xa5ende skole, tok en bachelor i sosialantropologi og en mastergrad i tverrfaglige kulturstudier ved NTNU. _NEWLINE_Salamova holdt identiteten sin skjult til hun ga ut boken Ulovlig norsk 10. september 2010. I boken gir hun et innblikk i hvordan det oppleves \xc3\xa5 leve som papirl\xc3\xb8s utlending i skjul i Norge. Pax forlag skrev at \xc2\xabhennes unike historie handler om hvilke konsekvenser norsk asylpolitikk kan f\xc3\xa5 for enkeltindividet\xc2\xbb. Ukemagasinet Ny Tid k\xc3\xa5ret Salamova til \xc2\xab\xc3\x85rets nordmann\xc2\xbb i 2010._NEWLINE_Den 9. september 2010, dagen f\xc3\xb8r Ulovlig norsk ble utgitt, sendte Salamovas advokat en anmodning om s\xc3\xa6rskilt omgj\xc3\xb8ring av Utlendingsnemndas tidligere vedtak. Det ble vist til at hennes sak ikke var undergitt noen selvstendig behandling, og at hun ankom Norge som mindre\xc3\xa5rig. Anmodningen ble avsl\xc3\xa5tt 12. januar 2011. Samme kveld ble Salamova p\xc3\xa5grepet av politiet etter at hun hadde holdt et foredrag p\xc3\xa5 Nansenskolen i Lillehammer.\n_START_SECTION_\nJournalist\n_START_PARAGRAPH_\nSalamova takket 14. januar ja til et tilbud som journalist for Teknisk Ukeblad, men var forhindret fra \xc3\xa5 s\xc3\xb8ke om arbeids- og oppholdstillatelse med mindre hun befant seg i utlandet p\xc3\xa5 s\xc3\xb8knadstidspunktet. Mandag 24. januar ble Salamova p\xc3\xa5grepet da hun meldte seg for dagen for Politiets utlendingsenhet og ble sendt med fly fra Oslo til Moskva. 31. mars sendte Justis- og politidepartementet ut en pressemelding om \xc2\xaboppheving av reiseforbod for fagl\xc3\xa6rde i somme tilfelle\xc2\xbb, med tilh\xc3\xb8rende instruks til UDI. Regelendringen har i media blitt omtalt som \xc2\xabLex Amelie\xc2\xbb. L\xc3\xb8rdag 16. april kom Salamova tilbake til Norge etter \xc3\xa5 ha f\xc3\xa5tt innvilget sin s\xc3\xb8knad om arbeidstillatelse 8. april._NEWLINE_Siden 2011 har hun arbeidet i Teknisk Ukeblad, skrevet b\xc3\xb8ker og arbeidet som foredragsholder.'